b'\n_START_ARTICLE_\nVilibald Konte\n_START_SECTION_\n\xc5\xbdivljenje in delo\n_START_PARAGRAPH_\nDiplomiral je leta 1932 na rudarskem oddelku Tehni\xc5\xa1ke fakultete v Ljubljani. V letih 1933-1934 je bil organizacijski sekretar Komunisti\xc4\x8dne partije Jugoslavije za Slovenijo. Oktobra 1931 so ga pred Dr\xc5\xbeavnim sodi\xc5\xa1\xc4\x8dem za za\xc5\xa1\xc4\x8dito dr\xc5\xbeave v Beogradu prvi\xc4\x8d obsodili na 7 mesecev strogega zapora, drugi\xc4\x8d pa na 4 leta je\xc4\x8de v Sremski Mitrovici, tu so mu kazen podalj\xc5\xa1ali \xc5\xa1e za 2 leti. Po amnestiji je od leta 1939 kot rudarski strokovnjak slu\xc5\xbeboval v Bosni, na Kosovu in v hrva\xc5\xa1kem Zagorju. Tu se je leta 1943 pridru\xc5\xbeil narodnoosvobodilni borbi. Kot partizan je najprej deloval v Zagorskem odredu, od konca leta 1944 pa v Pokrajinskem protifa\xc5\xa1isti\xc4\x8dnem svetu narodne osvoboditve Hrva\xc5\xa1ke. Po osvoboditvi je bil direktor rudnika \xc4\x8drnega premoga pri Ra\xc5\xa1i v Istri od 1948 pa v Beogradu vodja oddelka za rudarstvo v ministrstvu za industrijo. Avgusta 1948 je bil aretiran in kot informbirojevec poslan v strogi zapor za politi\xc4\x8dne zapornike na Goli otok.'